V oblasti spoločnej zahraničnej a bezpečnostnej politiky a osobitne v oblasti opatrení prijatých voči Iránu s cieľom zabrániť šíreniu jadrových zbraní z ustanovení, zo všeobecnej systematiky a z cieľa sledovaného nariadením č. 423/2007 o reštriktívnych opatreniach voči Iránu a nariadením č. 961/2010, ktoré ho zrušuje, vyplýva, že operácie uskutočňované prostredníctvom neoznačeného subjektu s cieľom vykonať platby alebo uhradiť dlhy označených subjektov nie sú automaticky prípustné a že na účely zabezpečenia užitočného účinku článku 7 nariadenia č. 423/2007 a článku 16 nariadenia č. 961/2010 musia dotknuté subjekty zabezpečiť zákonnosť takýchto operácií tým, že prípadne požiadajú príslušné orgány svojho členského štátu o povolenie.

Po prvé totiž na jednej strane ustanovenia článku 7 ods. 1 až 3 nariadenia č. 423/2007 a článku 16 ods. 1 až 3 nariadenia č. 961/2010 predstavujú zákaz, ktorého porušenie môže vytvoriť samostatný základ pre uloženie sankcií vrátane trestných sankcií podľa platného vnútroštátneho práva. Navyše uvedením v článku 7 ods. 4 nariadenia č. 423/2007 a v článku 16 ods. 4 nariadenia č. 961/2010 činností, ktorých predmetom alebo dôsledkom je priame alebo nepriame obchádzanie zakazujúcich opatrení uvedených v odsekoch 1 až 3 týchto článkov, sa normotvorca Únie zameriava na činnosti, ktorých cieľom alebo dôsledkom je vyňatie konajúcej osoby z uplatnenia tohto zákazu. Kumulatívne podmienky znalosti a vôle stanovené v týchto ustanoveniach sú splnené, ak osoba zúčastnená na činnosti v nich uvedenej zámerne sleduje cieľ alebo dôsledok priameho alebo nepriameho obchádzania tejto činnosti. Tieto podmienky sú splnené aj v prípade, ak je dotknutej osobe známe, že jej účasť na uvedenej činnosti môže mať takýto cieľ alebo dôsledok, a túto možnosť akceptuje. Operácie uskutočnené prostredníctvom neoznačeného subjektu sú teda spôsobilé porušiť zákaz stanovený článkom 7 ods. 4 nariadenia č. 423/2007, resp. článkom 16 ods. 4 nariadenia č. 961/2010 vtedy, ak ich cieľom je realizovať finančné operácie, na ktorých má záujem označený subjekt, a ak sa subjekty zúčastnené na takejto operácii skutočne snažia o dosiahnutie tohto cieľa alebo vedia o tom, že ich účasť na tejto operácii môže mať tento cieľ alebo dôsledok, a túto možnosť akceptujú. Na druhej strane z výkladu a contrario článku 21 nariadenia č. 961/2010 – ustanovenia, ktorého ekvivalent v nariadení č. 423/2007 neexistuje – vyplýva, že prevody finančných prostriedkov v prospech alebo pochádzajúcich od iránskych osôb, subjektov alebo orgánov vrátane, neoznačených iránskych osôb, subjektov alebo orgánov, sa môžu v zásade uskutočňovať, ak sú splnené podmienky uvedeného článku 21. Článok 21 nariadenia č. 961/2010 teda predstavuje zmiernenie zásady zmrazenia finančných prostriedkov. Prevody finančných prostriedkov, ktoré môžu byť uskutočnené v súlade s článkom 21, však nesmú umožňovať obchádzanie zákazu uvedeného v článku 16 ods. 4 nariadenia č. 961/2010.

Po druhé článok 11a ods. 1 písm. a) nariadenia č. 423/2007 ukladá finančným a úverovým inštitúciám patriacim do rozsahu pôsobnosti článku 18 nariadenia č. 423/2007, aby venovali trvalú pozornosť činnostiam spojeným s vedením účtov v rámci svojich aktivít súvisiacich s úverovými a finančnými inštitúciami uvedenými v odseku 2 tohto článku 11a, a to najmä úverovými a finančnými inštitúciami usadenými v Iráne. Článok 23 ods. 1 písm. a) nariadenia č. 961/2010 ukladá analogickú povinnosť venovať pozornosť úverovým a finančným inštitúciám patriacim do rozsahu pôsobnosti článku 39 uvedeného nariadenia. Dosiahnutie potrebného účinku ustanovení článkov 7 až 10 nariadenia č. 423/2007 v spojení s článkami 16 až 19 a 21 nariadenia č. 961/2010 by preto bolo ohrozené, ak by neoznačený subjekt mohol voľne uskutočňovať tieto operácie prostredníctvom neoznačeného subjektu s cieľom vyrovnať dlhy alebo uskutočniť platby na účet označeného subjektu. Z toho vyplýva, že neoznačený subjekt sa musí vždy ubezpečiť o zákonnosti takýchto operácií takým spôsobom, že prípadne požiada príslušný orgán členského štátu o udelenie povolenia.

(pozri body 133 – 136, 138 – 141, 150, 154)